
įsakymu Nr. AT-827
RAJONO SAVIVALDYBĖS INSTITUCIJŲ DOKUMENTŲ VALDYMO TVARKOS APRAŠAS

I. BENDROSIOS NUOSTATOS

1. Dokumentų valdymo tvarkos aprašas (toliau – Tvarkos aprašas) nustato Šakių rajono savivaldybės institucijų (toliau – Savivaldybės) oficialių dokumentų įforminimo, rengimo, tvarkymo, apskaitos ir saugojimo tvarką.

2. Šis Tvarkos aprašas parengtas vadovaujantis Lietuvos Respublikos dokumentų ir archyvų įstatymu, Viešojo administravimo įstatymu, Lietuvos Respublikos vietos savivaldos įstatymu, Dokumentų rengimo taisyklėmis, Dokumentų tvarkymo ir apskaitos taisyklėmis ir kitais norminiais aktais.

3. Šiame Tvarkos apraše vartojamos sąvokos:
Dokumentas – juridinio ar fizinio asmens veiklos procese užfiksuota informacija, nepaisant jos pateikimo būdo, formos ir laikmenos.
Dokumentų valdymas – įstaigos vidaus administravimo sritis, kuri apima dokumentų rengimą, tvarkymą, apskaitą ir saugojimą.
Teisės aktai – kolegialios institucijos ar teisės aktų nustatytus įgaliojimus turinčio asmens leidžiami nutarimai, sprendimai, įsakymai, potvarkiai ir jais tvirtinami nuostatai, taisyklės, programos, kiti dokumentai.
Rezoliucija (pavedimas) – vadovo ant dokumento užrašytas sprendimas ar nurodymas.
Viza – tarnautojo ar darbuotojo įrašas dokumente, pažymintis jo tikrumą ar pritarimą jam.
Dokumentų registras – registravimo ir apskaitos dokumentas (popieriuje ar skaitmeninėje laikmenoje).
Registravimas – dokumento įrašymas į apskaitą, kuri užtikrina jo oficialumo įrodymą.
Rekvizitas – dokumento turinio sudedamoji dalis ar su dokumentu susijusių procedūrų įforminimo elementas.
Dokumentacijos planas – kalendoriniais metais įstaigoje numatomų sudaryti bylų planas.
Dokumento kopija – reprografijos būdu tiksliai atgamintas dokumentas. 

Dokumento nuorašas – atgamintas dokumentas be ranka jame parašytų rekvizitų ar jų dalių (rezoliucijos, vizų, parašų).
Dokumento skaitmeninė kopija – dokumento atvaizdas, pagamintas informacinių technologijų priemonėmis, perkeliant dokumento vaizdą į kompiuterio rinkmenas
II. GAUNAMŲ DOKUMENTŲ REGISTRAVIMAS IR PASKIRSTYMAS
4.    Gauta korespondencija priimama Savivaldybės priimamajame:
4.1. Visa gauta korespondencija, adresuota Savivaldybei, patikrinama: ar nesuplyšę vokai, ar juose yra išvardyti dokumentai. Pastebėjus, kad vokas atplėštas arba trūksta priedų, apie tai pranešama siuntėjui. Kai Savivaldybės adresu gaunamas ne Savivaldybei adresuotas laiškas, jis neatplėštas persiunčiamas reikiamu adresu arba grąžinamas į Lietuvos pašto Šakių skyrių.

4.2. Nebaigti forminti dokumentai (nesant parašo rekvizito, trūkstant priedų) ir dokumentai su neįskaitomu tekstu grąžinami siuntėjui.

4.3. Gautų dokumentų vokai išsaugomi ir pridedami prie dokumentų tik tais atvejais, kai pašto antspaudas turi reikšmę išsiuntimo arba gavimo datai užfiksuoti arba kai siuntėjo adresas yra tik ant voko.
4.4. Neregistruojami reklaminiai skelbimai, konferencijų programos, periodiniai leidiniai, sveikinimo laiškai, asmeninio pobūdžio laiškai ir kt. Neregistruotina korespondencija perduodama tiesiogiai adresatams.

4.5. Jei kartu su dokumentu (prašymu, pareiškimu) pateikiamas asmens dokumentas (gimimo liudijimas, mokslo baigimo pažymėjimas ar kita), jis, padarius kopiją, grąžinamas dokumentą pateikusiam asmeniui, jei kiti teisės aktai nenustato kitaip. Dokumentų kopijas tvirtina valstybės tarnautojai, darbuotojai, dirbantys pagal darbo sutartį, priimantys pareiškėjų dokumentus.
4.6. Dokumentai, adresuoti tarybos sprendimais, mero potvarkiais, administracijos direktoriaus įsakymais sudarytoms komisijoms, darbo grupėms registruojami Savivaldybės priimamajame ir pateikiami darbuotojams, atsakingiems už šių komisijų dokumentų tvarkymą ir apskaitą.

4.7. Savivaldybės valstybės tarnautojai ar darbuotojai, tiesiogiai gavę dokumentus, adresuotus Savivaldybės vadovams, privalo juos nedelsiant perduoti į Savivaldybės priimamąjį užregistruoti ir toliau tvarkyti.

4.8. Laiškai su slaptumo žymomis pateikiami atsakingam už slaptų dokumentų tvarkymą ir apskaitą darbuotojui registruoti ir toliau tvarkyti.

4.9. Įvairios sąskaitos ir sąskaitos faktūros, sąskaitų (likučių) suderinimo aktai, raštai pateikiami Centralizuotos buhalterijos skyriui registruoti ir toliau tvarkyti, o laikino saugojimo dokumentai (darbų ir paslaugų, visiškos materialinės atsakomybės sutartys, protokolai, aktai, dokumentacijos planai, dokumentacijos planų papildymai ir kita) registruojamos Laikino saugojimo dokumentų registre Savivaldybės priimamajame.

5. Savivaldybėje gauti ir siunčiami su jos veikla susiję dokumentai registruojami Savivaldybės priimamajame. Dokumentai registruojami vieną kartą ir tą dieną, kai gaunami. Jie registruojami Gautų ir Siunčiamų dokumentų registruose, kurie yra  suderinti su Marijampolės apskrities archyvu per EAIS, patvirtinti Administracijos direktoriaus. Šiame sąraše registruojami kalendoriniais metais parengti ar gauti dokumentai, jei kiti teisės aktai nenustato kitaip. Dokumentų registrų sąraše turi būti nurodytas kiekvieno dokumentų registro pavadinimas, jo identifikavimo žymuo (skaičius, raidė ar jų junginys), registro pildymo laikotarpis (metų, tęstinis):

5.1. Savivaldybės Gautų dokumentų registre (1 priedas) įrašomi šie duomenys: dokumento gavimo registracijos numeris ir gavimo data, dokumento sudarytojo pavadinimas, gauto dokumento datos ir registracijos numerio nuoroda, dokumento pavadinimas (antraštė), rezoliucijos tekstas, bylos, į kurią įdėtas (kuriai priskirtas) dokumentas, nuoroda, įvykdymo terminas.

5.2. Savivaldybės siunčiami dokumentai registruojami Siunčiamų dokumentų registre (2 priedas), kuriame įrašomas dokumento registracijos numeris, registravimo data, adresatas, dokumento pavadinimas (antraštė), bylos, į kurią įdėtas (kuriai priskirtas) dokumentas, nuoroda.

5.3. Savivaldybės parengti teisės aktai (sprendimai, potvarkiai, įsakymai ir kita) registruojami atskiruose teisės aktų registruose (3 priedas) pagal rūšis ir saugojimo terminus.

5.4. Registruojamame Savivaldybės parengtame dokumente įrašoma dokumento registracijos data ir numeris pagal registrą.


6. Faksimilinio ryšio ar kitokiais telekomunikacijų įrenginiais gauti dokumentai ar jų skaitmeninės kopijos, kuriose yra užtikrinta teksto apsauga ir galima identifikuoti siuntėjo parašą, atspausdinami ir registruojami pagal šio Aprašo 5.1 ir 5.4 punktuose nustatytus reikalavimus. Jei vėliau gaunamas pasirašytas šio dokumento originalas, jis registruojamas ta pačia data ir numeriu.


 Jei organizacinėmis ir informacinių technologijų priemonėmis yra užtikrinamas gautų oficialių dokumentų skaitmeninių kopijų autentiškumas, patikimumas, prieinamumas, ir jei jos Savivaldybėje bus saugomos ne ilgiau kaip 25 metus, tokių kopijų atspausdinti nebūtina, o į įstaigos dokumentų apskaitą šios kopijos įtraukiamos ir tvarkomos informacinių technologijų priemonėmis.
   
7. Savivaldybės priimamajame gautas dokumentas žymimas registracijos žyma, kurią sudaro Savivaldybės pavadinimas „Šakių rajono savivaldybės administracija“, žodis ,,Gauta“, dokumento gavimo data ir registracijos numeris. Žyma išdėstoma dokumento pradžioje, viršutinės paraštės dešinėje pusėje, pvz.:





(Šakių rajono savivaldybės administracija)





Gauta





____________Nr.__________



Jei dokumentas gautas per valstybės informacinę sistemą (pvz., per Lietuvos Respublikos Seimo teisės aktų informacinę sistemą), šioje žymoje gali būti nurodytas dokumento gavimo būdas, pvz.:





(Šakių rajono savivaldybės administracija)





Gauta per TAPIS





____________Nr.__________

8. Savivaldybės priimamajame gauti ir užregistruoti dokumentai, likus ne mažiau kaip 1,5 val. iki darbo dienos pabaigos, tą pačią darbo dieną identifikuojami ir paskirstomi adresatams pagal dokumento turinį (4 priedas).
Ant perduodamų dokumentų užrašomas gavėjas ir nustatytas dokumento nagrinėjimo terminas.
Dokumentai, užregistruoti vėliau negu likus 1,5 val. iki darbo dienos pabaigos rūšiuojami ir paskirstomi kitą darbo dieną.

9. Vadovai, struktūrinių padalinių vadovai, pasirašytinai gavę dokumentus, rašo rezoliucijas (pavedimus) (5 priedas). Pavedimo forma yra prisegama prie prašymo, dokumento, jos dešiniajame viršutiniame kampe užrašomas nagrinėjamo dokumento registracijos numeris bei data. Nurodant pavedimą, būtina nurodyti pavedimo vykdytoją, pavedimo esmę, pavedimo datą, vykdytojo pranešimą apie pavedimo įvykdymą ir datą, dokumento nagrinėjimo terminą, pavedimo davėjo rezoliuciją apie įvykdymą. Jei vadovai rezoliucijoje neparašo įvykdymo termino, už dokumento turinyje nurodytos užduoties įvykdymą laiku atsako rezoliucijoje paskirti vykdytojai. 
Pavedimų vykdymą kontroliuoja pavedimo davėjas.

Pavedimo gavėjas, įvykdęs pavedimą, grąžina jį į Savivaldybės priimamąjį su nuoroda pavedimo davėjui, Savivaldybės priimamojo darbuotojas fiksuoja įvykdymo terminą. Pavedimo davėjas, įvertinęs, ar duotas pavedimas išnagrinėtas iš esmės, nustatytais terminais ir kokybiškai, vizuoja „į bylą“ ir pavedimas laikomas įvykdytu.

10. Užregistruotus dokumentus Savivaldybės priimamojo darbuotojas perduoda juose nurodytiems adresatams, jeigu jie nėra priskiriami pagal savo turinį vienam iš tipinių dokumentų kategorijai (tipinių adresatų sąrašas pateikiamas 4 priede). Nustačius, kad pagal savo turinį dokumentas yra tipinis, jis yra perduodamas atsakingiems skyrių vadovams už to tipo dokumentų nagrinėjimą. Ant perduodamų dokumentų užrašomas gavėjas ir nustatytas dokumento nagrinėjimo terminas. 

11. Struktūrinių padalinių vadovai gali kreiptis į kitų struktūrinių padalinių vadovus, prašydami duomenų ar informacijos, tiesiogiai susijusios su to skyriaus atliekamomis funkcijomis.
            12. Kai pavedimas duodamas keliems vykdytojams, už pavedimo įvykdymą atsakingo vykdytojo pavardė ar struktūrinio padalinio (valstybės tarnautojo) pavadinimas nurodomas pirmasis. Kiti pavedimą vykdantys struktūriniai padaliniai (valstybės tarnautojai) yra vienodai atsakingi už pavedimo įvykdymą ir pagrindiniam vykdytojui – struktūriniam padaliniui (valstybės tarnautojui) turi per 10 dienų pateikti būtiną medžiagą bei pasiūlymus, jeigu pavedimo įvykdymo terminas ne trumpesnis kaip 14 kalendorinių dienų. Jei pavedimo vykdymo terminas trumpesnis ir dokumente ar rezoliucijoje nenumatyta kitaip, tai medžiaga turi būti pateikiama per kiek įmanoma trumpesnį laiką.

13. Vykdytojas privalo teisės aktų nustatyta tvarka informuoti pareiškėją apie klausimo nagrinėjimo eigą, galimybes bei rezultatus.
Jeigu klausimą nagrinėjo keli struktūriniai padaliniai (valstybės tarnautojai) pareiškėjui pateikiama apibendrinta informacija.
14. Jei nenurodyta konkreti pavedimo įvykdymo data ar vykdymo dienų skaičius ir teisės aktai nenustato kitaip, tai pavedimai turi būti įvykdyti:

14.1. pavedimas pateikti pasiūlymus – per 14 kalendorinių dienų nuo rezoliucijos užrašymo datos;

14.2. pavedimai su nuoroda ,,skubu“ – per 5 darbo dienas nuo rezoliucijos užrašymo datos;

14.3. pavedimai pagal pakartotinius kreipimusis – per 10 kalendorinių dienų nuo rezoliucijos užrašymo datos.

15. Jei vykdytojas mano, kad gautas dokumentas neatitinka jo kompetencijos, po rezoliucija (pavedimu) parašo: „Siūlau perduoti ... ” , nurodydamas vykdytojo vardą, pavardę arba struktūrinio, struktūrinio teritorinio padalinio pavadinimą. Dokumentas perduodamas vykdytojui tik  Administracijos direktoriaus ar Administracijos direktoriaus pavaduotojo pavedimu.

16. Už pavedimų įvykdymą nustatytu laiku struktūriniuose padaliniuose atsakingi tų padalinių vadovai. Laikoma, kad pavedimas įvykdytas, jeigu išspręsti visi dokumente iškelti klausimai arba atsakyta motyvuotai, iš esmės. Trumpa informacija apie pavedimo įvykdymą pažymima pavedime (jei nereikia atsakyti raštu) ir dokumentas grąžinamas Savivaldybės priimamojo darbuotojui. Kai reikia pateikti atsakymą raštu, vykdytojas Savivaldybės priimamojo darbuotojui pateikia siunčiamąjį raštą kartu su iniciatyviniu dokumentu. Už pateiktos informacijos apie pavedimo įvykdymą teisingumą, raštų originalų ar jų kopijų grąžinimą Savivaldybės priimamojo darbuotojui atsakingas vykdytojas, o pavedimo davėjas yra kontroliuojantis asmuo.

17. Pavedimo davėjas, gavęs dokumentą, su  įvykdytu pavedimu, atsakymu, paruoštą Tvarkos apraše nurodyta tvarka, grąžina į Savivaldybės priimamąjį, pažymėdamas „Į bylą“.


18. Įslaptinti dokumentai su nuorodomis „visiškai slaptai“, „slaptai“, „konfidencialiai“, „riboto naudojimo“ priimami, registruojami, tvarkomi ir saugomi vadovaujantis Įslaptintos informacijos administravimo taisyklėmis, patvirtintomis Lietuvos Respublikos Vyriausybės 2005 m. gruodžio 5 d. nutarimu Nr. 1307.


19. Jeigu dokumentą reikia perduoti skubiai, jis gali būti perduodamas faksu, elektroniniu paštu, prieš tai užregistravus jį Savivaldybės priimamajame. Tik informacinių technologijų pagalba siunčiamame dokumente turi būti nurodyta, kad originalas nebus išsiųstas.
III. DOKUMENTŲ VIZAVIMAS

 20. Vizuojami tik tie dokumentai, kuriuos pasirašo Savivaldybės meras, Administracijos direktorius ir jų pavaduotojai. 

Bendrojo skyriaus vyriausieji specialistai (kalbos tvarkytojas ir juristas) vizuoja Savivaldybės mero potvarkių, Administracijos direktoriaus įsakymų, Savivaldybės tarybos sprendimų bei pagal  struktūrinių padalinių vadovų poreikį sutarčių ir siunčiamų dokumentų projektus. Biudžeto ir turto skyriaus vedėjas vizuoja dokumentų projektus, susijusius su finansiniais klausimais. Padalinių vadovai vizuoja specialistų rengtus dokumentus, teikiamus pasirašyti Savivaldybės vadovams.

Mero potvarkius, Administracijos direktoriaus įsakymus veiklos klausimais vizuoja jį rengęs valstybės tarnautojas, darbuotojas, dirbantis pagal darbo sutartį, viza su pastaba „viešai skelbiamas“ arba „neskelbiamas“, struktūrinio padalinio, kuriame rengiamas teisės aktas, vadovas, struktūrinio padalinio, apie kurio interesus kalbama, vadovas.



Mero potvarkius, Administracijos direktoriaus įsakymus personalo, atostogų, komandiruočių klausimais vizuoja dokumento rengėjas, padalinio vadovas, juristas ir kalbos tvarkytojas.

Mero potvarkius, Administracijos direktoriaus įsakymus veiklos klausimais derina Bendrojo skyriaus vyriausiasis specialistas (juristas), uždėdamas vizą su pastaba „norminis teisės aktas“ arba „ individualus teisės aktas“.


Prekių, paslaugų ir darbų sutartis vizuoja Administracijos direktoriaus pavaduotojas, dokumento rengėjas, padalinio vadovas, juristas, Centralizuotos buhalterijos skyriaus vedėjas.
 21. Dokumentai vizuojami jų pateikimo dieną, bet ne vėliau kaip kitą darbo dieną. Sudėtingi, didesnės apimties dokumentai, kuriais tvirtinamos taisyklės, nuostatai, įstatai, tvarkos aprašai ir kt., gali būti vizuojami iki 3 darbo dienų. Vizos gali būti rašomos greta arba viena po kitos tame pačiame projekto egzemplioriuje. Vizos išdėstomos kampiniu vėliaviniu būdu. Vizuotojai pastabas (jei jų būtų) rašo aiškias ir konkrečias. Detalios pastabos rašomos atskirame lape virš vizos užrašant ,,Pastabos pridedamos“. Teisės aktų projekto rengėjas virš savo vizos rašo žodį ,,Parengė‘‘. Svarbesniems dokumentų projektams derinti, kai reikalingas didesnis vizuotojų skaičius, atskirame lape brėžiama lentelė:

	Eil. Nr.
	Vardas ir pavardė
	Pareigos
	Suderinimo data
	Pastabos
	Parašas

	
	
	
	
	
	


IV. BENDRIEJI DOKUMENTŲ REGISTRAVIMO REIKALAVIMAI

22. Savivaldybėje parengti ir gauti su jos veikla susiję dokumentai turi būti registruojami, kad būtų įrodytas jų buvimas dokumentų apskaitos sistemoje ir užtikrinta paieška.

Visi Savivaldybėje gauti ar parengti siunčiamieji, teisės aktai, kiti vidaus dokumentai (protokolai, aktai, pažymos) registruojami atskiruose registruose pagal dokumentų rūšis ir saugojimo terminus. Registrų kiekį nustato Savivaldybės administracijos padalinio vadovas, o jų sąrašą, suderintą su Marijampolės apskrities archyvu per EAIS, tvirtina Administracijos direktoriaus pavaduotojas.

23. Į bendrą gautų ar siunčiamų dokumentų registrą gautus ir pasirašytus dokumentus registruoja Savivaldybės priimamojo darbuotojas, atsakingas už dokumentų priėmimą, registravimą, paskirstymą, išsiuntimą.

Kiti Savivaldybės dokumentai, parengti atliekant specialias funkcijas ir administruojant specialias sritis, registruojami pagal šių taisyklių reikalavimus, jei kiti teisės norminiai aktai nenustato kitaip.

24. Savivaldybėje parengti ir Savivaldybės vadovų pasirašyti dokumentai registruojami tik esant visoms būtinoms vizoms. 

Dokumentai registruojami vieną kartą: teisės aktai ir kiti Savivaldybėje parengti dokumentai – jų pasirašymo ar tvirtinimo dieną, gauti – jų gavimo dieną. Kol dokumentas neužregistruotas, jokios tolimesnės procedūros negali būti atliekamos.

25. Sutartį (aktą), rengiamą Savivaldybėje, meras ar Administracijos direktorius pasirašo tik tuomet, kai ant vieno sutarties egzemplioriaus, segamo į bylą, yra rengėjo, juristo ir kalbos tvarkytojo vizos. Kai sutartį (aktą) rengia kita šalis, į bylą segamas egzempliorius privalo turėti suinteresuoto sutartimi darbuotojo, padalinio vadovo ir juristo suderinimo vizą. Bendrojo skyriaus priimamojo sekretorius, užregistravęs sutartį, vieną sutarties kopijos egzempliorių pateikia Centralizuotos  buhalterijos skyriui, kitą – sutartį parengusio padalinio (skyriaus) vadovui.

V. SIUNČIAMŲJŲ DOKUMENTŲ REGISTRAVIMAS IR TVARKYMAS
26. Siųsti parengti dokumentai registruojami tik vadovų pasirašyti. Savivaldybės vadovų pasirašytus dokumentus juridiniams ir fiziniams asmenims su rengėjo nurodytu adresu registruoja, sudeda į vokus ir užrašo adresus Savivaldybės priimamojo darbuotojas, atsakingas už dokumentų priėmimą, registravimą, paskirstymą, išsiuntimą. Siunčiamus dokumentus turi teisę pasirašyti tik meras, Administracijos direktorius, jų pavaduotojai ir padalinių vadovai (jų nesant – pavaduotojai) ar valstybės tarnautojai, gavę tiesioginio vadovo nurodymą. Remiamasi nuostata, kad valstybės valdžios ir centriniams valstybinio administravimo subjektams siunčiamus dokumentus pasirašo asmuo, turintis teisę priimti valdymo sprendimus (t. y. institucijos vadovas), kitais atvejais – siunčiamą dokumentą pasirašiusio asmens pareigos turėtų atitikti gautą dokumentą pasirašiusio asmens pareigas.

27. Parengtuose registruoti siunčiamuosiuose dokumentuose registracijos numeris rašomas tokia tvarka: bylos, į kurią dedamas dokumentas, indeksas ir skaitmeninis dokumento registravimo eilės numeris.

28. Dokumentai išsiunčiami adresatams, rengėjų vizuoti dokumentų nuorašai ar kopijos, patvirtinami atsakingo struktūrinio padalinio antspaudu taip, kad liestų dokumentus pasirašiusių vadovų pareigas, ir dedami į bylas pagal Savivaldybės dokumentacijos planą. Jei siunčiamas dokumentas yra atsakomasis, į bylą jis dedamas su tuo dokumentu, į kurį atsakoma.

Jei siunčiamas dokumentas adresuojamas keliems įvardytiems adresatams, pasirašomas kiekvienas adresatui skirtas dokumento egzempliorius. 

Jei dokumentas siunčiamas pagal adresatų sąrašą ar apibendrintai nurodytiems adresatams, gali būti pasirašomas vienas dokumento egzempliorius, adresatams siunčiamos patvirtintos jo kopijos ar patvirtinti nuorašai. Kai dokumentas siunčiamas pagal adresatų sąrašą, adresatai išdėstomi įstaigoje liekančio dokumento egzemplioriaus paskutinio lapo antroje pusėje arba adresatų sąrašas įforminamas atskirai.

Kai dokumento sudarytojai yra keli, pasirašoma tiek dokumento egzempliorių, kiek yra sudarytojų.

Kai kitoms įstaigoms reikia Savivaldybėje rengtų teisės aktų ir jais patvirtintų kitų dokumentų, jų patvirtintos kopijos siunčiamos su apie tai informuojančiais registruotais raštais.

Faksu ar elektroniniu paštu siunčiamame dokumente rengėjas ar siuntėjas šalia rengėjo nuorodos ar specialiosios žymos vietoje nurodo, kad dokumento originalas nebus išsiųstas. Į bylą segamas išsiųstojo dokumento originalas.

29. Su Savivaldybei pavaldžiomis įstaigomis, Lietuvos savivaldybių asociacija, Lietuvos Respublikos Vyriausybe, Valstybės kontrole, Ūkio ministerija, Lietuvos vyriausiuoju archyvaru susirašinėjama elektroniniu paštu, išskyrus finansinius ir personalinius dokumentus. Tarp Savivaldybės struktūrinių padalinių, jų ir Savivaldybės vadovų taip pat susirašinėjama elektroniniu paštu, jei problemos negalima išspręsti žodžiu. 

Bendra tvarka siunčiami Savivaldybės vadovų pasirašyti dokumentai registruoti pateikiami Bendrojo skyriaus darbuotojui, atsakingam už dokumentų priėmimą, registravimą, paskirstymą, išsiuntimą, ne vėliau kaip  iki 15.30 val. Vėliau pateikti dokumentai išsiunčiami kitą dieną.

Siunčiamų laiškų suvestinę rengia Savivaldybės priimamojo darbuotojas, atsakingas už dokumentų išsiuntimą. Jis laiškus ir suvestinę į paštą išneša 16. 30 val., penktadienį – 15. 30 val.

VI. DOKUMENTŲ RENGIMAS, PARENGTŲ DOKUMENTŲ TVARKYMAS IR NAUDOJIMAS

30. Savivaldybės dokumentai rengiami ir įforminami vadovaujantis Dokumentų rengimo taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-117  ir Teisės aktų projektų rengimo rekomendacijomis, patvirtintomis Lietuvos Respublikos teisingumo ministro 2013 m. gruodžio 23 d. įsakymu Nr. 1R-298.

31. Savivaldybėje parengti dokumentai registruojami po to, kai jie pasirašomi ar patvirtinami.

32. Teikiami pasirašyti ar tvirtinti dokumentai turi būti nustatyta tvarka įforminti ir suderinti:

32.1. teisės aktai ir jais tvirtinami dokumentai turi būti vizuoti rengėjų, kitų atsakingų darbuotojų. 

32.2. vadovui teikiami tvirtinti dokumentai (aktai, sąrašai, planai, sąmatos ir kt.) turi būti pasirašyti atsakingų valstybės tarnautojų, jei reikia, vizuoti rengėjų.

Tvirtinamo dokumento rengiamas ir pasirašomas vienas egzempliorius, jei teisės aktai nenustato kitaip.

33. Kai reikia valstybės tarnautojus ar darbuotojus pasirašytinai supažindinti su teisės aktais, jei kiti teisės aktai nenustato kitaip, supažindinimo žymos rašomos dokumento pabaigoje esančiame laisvame plote arba dokumento paskutinio lapo antroje pusėje.
34. Siunčiamieji raštai įforminami savivaldybės mero, savivaldybės administracijos ar administracijos struktūrinių bei struktūrinių teritorinių padalinių blanke, atsižvelgiant į tai, kas pasirašo raštą. Savivaldybės vadovams ar savivaldybės Administracijos direktoriui pasirašyti teikiama tiek parengtų dokumentų egzempliorių, kiek jų pasirašytų bus siunčiama, ir vizuotas dokumento nuorašas (dokumentą rengusio tarnautojo ir jo tiesioginio vadovo). Originalai išsiunčiami adresatams. Savivaldybės priimamajame liekantys tokių dokumentų egzemplioriai, kartu su dokumentu, į kurį atsakoma (jei toks yra) dedami į  bylą pagal dokumentacijos planą. Siunčiamame dokumente turi būti nurodyta rengėjo vardas ir pavardė, galimi ryšio duomenys (telefono numeris, fakso numeris, elektroninio pašto adresas). Jeigu siunčiamas atsakymas į gautą raštą, turi būti nurodyti rašto, į kurį atsakoma, rekvizitai.
35. Jeigu siunčiamasis dokumentas turi priedų, jų kopijos turi būti pridėtos prie rengėjo vizuoto dokumento egzemplioriaus.

36. Vidaus dokumentus, pasirašytus savivaldybės vadovų, taip pat mero potvarkius bei savivaldybės Administracijos direktoriaus įsakymus bei potvarkiais ir įsakymais patvirtintus kitus dokumentus registruoja, daugina ir išsiunčia Bendrasis skyrius. Pasirašyti mero potvarkiai, savivaldybės Administracijos direktoriaus įsakymai ir potvarkiais bei įsakymais patvirtinti kiti dokumentai registruojami jų pasirašymo dieną ir išskirstomi bei išsiunčiami administracijos struktūriniams ar struktūriniams teritoriniams padaliniams, į padalinius neįeinantiems tarnautojams, įstaigoms, įmonėms bei kitiems adresatams, nurodytiems dokumento rengėjo. Šių dokumentų originalai saugomi Bendrajame skyriuje ir paprastai duodami susipažinti vietoje.

Užregistruoti savivaldybės mero potvarkiai bei savivaldybės Administracijos direktoriaus įsakymai (su viza „viešai skelbiamas“) artimiausią darbo dieną skelbiami savivaldybės interneto svetainės tinklalapyje. 


37. Įslaptinti dokumentai su žymomis „Visiškai slaptai“, „Slaptai“, „Konfidencialiai“, „Riboto naudojimo“ priimami, registruojami, tvarkomi ir saugomi laikantis įslaptintų dokumentų rengimo ir įslaptintos informacijos apsaugos reikalavimų.
38. Jeigu siunčiamasis dokumentas yra atsakomasis, jis teikiamas pasirašyti kartu su gautu dokumentu, į kurį yra atsakoma.

39. Siunčiamojo dokumento rengėjas, atsižvelgdamas į dokumento svarbą, privalo informuoti Savivaldybės  priimamojo darbuotoją, jeigu dokumentas turi būti išsiųstas registruotu laišku, įteiktinai, pirmenybiniu paštu.
40. Savivaldybės tarybos sprendimus registruoja, daugina ir paruošia išsiųsti tarybos sekretorius. Savivaldybės Administracijos direktoriaus įsakymus, mero potvarkius registruoja, daugina, išskirsto, esant reikalui, supažindina pasirašytinai Bendrasis skyrius.
41. Savivaldybės tarybos sprendimų originalus saugo tarybos sekretorius iki perdavimo Bendrojo skyriaus Archyvarui Dokumentų saugojimo tvarkos aprašo nustatyta tvarka, mero potvarkių veiklos klausimais, atostogų ir komandiruočių, personalo klausimais originalai saugomi Bendrajame skyriuje, direktoriaus įsakymų veiklos klausimais, personalo, atostogų ir komandiruočių klausimais originalai saugomi Bendrajame  skyriuje.

42. Savivaldybės informacinės sistemos kompiuterinėse laikmenose saugomi savivaldybės tarybos sprendimai, mero potvarkiai, direktoriaus įsakymai. Už tarybos sprendimų saugojimą kompiuterinėse laikmenose atsakingas tarybos sekretorius, už mero potvarkių, direktoriaus įsakymų saugojimą – Bendrasis skyrius.
43. Raštai, siunčiami Lietuvos Respublikos Seimui, Lietuvos Respublikos Vyriausybei, ministerijoms, departamentams, valstybės įstaigoms, pasirašomi savivaldybės mero (jo nesant, mero pavaduotojo) ar savivaldybės Administracijos direktoriaus (jo nesant, direktoriaus pavaduotojo).

VII. TARYBOS SPRENDIMŲ IR MERO POTVARKIŲ PROJEKTŲ 

RENGIMAS IR DERINIMAS
44. Administracija, vykdydama savivaldybės tarybos, tarybos komitetų, mero ir mero pavaduotojo pavedimus, rengia savivaldybės tarybos sprendimų, mero potvarkių projektus (toliau – dokumentų projektai). Tarybos sprendimų projektus teikia svarstyti tarybos komitetams.

45. Dokumentų projektus rengia administracijos tarnautojai. Taip pat dokumentų projektams rengti iš tarybos narių ir administracijos tarnautojų gali būti sudaromos darbo grupės.
46. Dokumentų projektai ir priedai rengėjų paprastai derinami su šiais administracijos struktūriniais padaliniais:

46.1. Biudžeto ir turto skyriaus vedėju – dokumentų projektai, kurie susiję su savivaldybės biudžeto lėšomis;

46.2. Centralizuotos buhalterijos skyriaus vedėju – dokumentų projektai, kurie susiję su administracijos piniginiais ištekliais, darbo užmokesčio mokėjimu, finansavimu ir savivaldybės administracijos balanse esančio turto apskaita, perdavimu, naudojimu, nurašymu;

46.3. Bendrojo skyriaus vyriausiuoju specialistu (juristu) (visi projektai);

46.4. Skyriaus, pagal kurio kompetenciją yra teikiamas sprendimo projektas, vedėju;

46.5. Bendrojo  skyriaus vyriausiuoju specialistu (kalbos tvarkytoju) (visi projektai).
47. Dokumentų projektų derinimo faktas patvirtinamas administracijos tarnautojo, su kuriuo šis projektas turi būti suderintas, viza (tarnautojo parašas, vardas ir pavardė, data). Vizuodamas dokumento projektą, administracijos tarnautojas patvirtina, kad jis yra susipažinęs su dokumento projektu, jam pritaria ir pagal savo kompetenciją prisiima atsakomybę.

48. Jeigu administracijos tarnautojas nepritaria pateiktam dokumento projektui, jis gali jį vizuoti su pastaba, o prireikus savo pastabas bei pasiūlymus išdėstyti atskirame rašte.

49. Dokumento projektą, vizuotą juristo, kalbos tvarkytojo, projekto rengėjas teikia vadovui pasirašyti. Kartu su dokumento projektu teikiami ir projektų priedai, aiškinamasis raštas, prašymai, gali būti pridėti teisės aktai, kuriais vadovaujantis šie dokumentų projektai ir jų priedai parengti.
VIII. SAVIVALDYBĖS ADMINISTRACIJOS DIREKTORIAUS ĮSAKYMŲ PROJEKTŲ RENGIMAS IR DERINIMAS
50. Administracija, vykdydama savivaldybės Administracijos direktoriaus pavedimus, rengia jo įsakymų projektus.

51. Įsakymų projektus rengia administracijos tarnautojai ir darbuotojai. Taip pat įsakymų projektams rengti iš administracijos tarnautojų gali būti sudarytos darbo grupės.
52. Rengiami įsakymų projektai ir priedai paprastai derinami su atitinkamų administracijos struktūrinių padalinių vadovais,  juristu, kalbos tvarkytoju

53. Įsakymo projekto derinimo faktas patvirtinamas administracijos tarnautojo, su kuriuo šis projektas turi būti suderintas, viza (tarnautojo parašas, vardas ir pavardė, data). Vizuodamas projektą, administracijos tarnautojas patvirtina, kad jis yra susipažinęs su įsakymo projektu, jam pritaria ir pagal savo kompetenciją prisiima atsakomybę.

54. Jeigu administracijos tarnautojas nepritaria pateiktam įsakymo projektui, jis gali jį vizuoti su pastaba, o prireikus savo pastabas bei pasiūlymus išdėstyti atskirame rašte.

55. Įsakymo projektą, vizuotą administracijos juristo, kalbos tvarkytojo, projekto rengėjas teikia savivaldybės Administracijos direktoriui pasirašyti. Kartu su įsakymo projektu teikiami ir projekto priedai, gali būti pridėti teisės aktai, kuriais vadovaujantis šis projektas ir jo priedai parengti.

IX. OFICIALIŲ DOKUMENTŲ TEIKIMO TVARKA

56. Informacija ir oficialūs savivaldybės dokumentai asmenims teikiami vadovaujantis Teisės gauti informaciją iš valstybės ir savivaldybių įstaigų įstatymu.
57. Asmuo, norėdamas gauti iš savivaldybės informaciją arba dokumentus (jų kopijas ar išrašus), turi pateikti rašytinį prašymą. Prašyme turi būti nurodoma: pareiškėjo vardas, pavardė, adresas, kokią informaciją ar kokį konkrečiai dokumentą nori gauti. Jeigu pareiškėjas žino, kokiame dokumente yra jį dominanti informacija, turi nurodyti to dokumento pavadinimą, datą, numerį. Prašymus informacijai ir oficialiems dokumentams gauti pateikia Savivaldybės priimamojo darbuotojui.

58. Savivaldybės meras ar direktorius ant gauto prašymo rašo rezoliuciją ir prašymas pateikiamas padaliniui, kuriame yra saugomi prašyme nurodyti oficialūs dokumentai, ar kuris gali disponuoja prašoma informacija. Informacija, dokumentai (jų kopijos ar išrašai) pareiškėjui ar jo atstovui turi būti pateikti ne vėliau kaip per 20 kalendorinių dienų nuo prašymo užregistravimo dienos. Jeigu prašoma daug ar sudėtingos informacijos, įstaigos vadovas turi teisę pratęsti šį terminą dar iki 20 darbo dienų ir apie tai ne vėliau kaip kitą darbo dieną raštu pranešti pareiškėjui, taip pat nurodyti pratęsimo priežastis. Už savivaldybės administracijos padalinių teikiamų oficialių dokumentų teisingumą atsako padalinių vadovai.
59. Viešosios informacijos rengėjams ir (ar) platintojams oficialūs dokumentai (kopijos) pateikiamos ne vėliau kaip per vieną darbo dieną nuo prašymo užregistravimo dienos.
X. BYLŲ SUDARYMAS

60. Savivaldybės dokumentams tvarkyti ir valdyti visose jos veiklos srityse ir bylų sudarymui užtikrinti kasmet, dviem mėnesiams iki naujų kalendorinių metų pradžios, turi būti parengtas dokumentacijos planas, jo papildymų sąrašas ir dokumentų registrų sąrašas. Šiuos dokumentus struktūrinių padalinių atsakingi darbuotojai teikia Bendrajam skyriui iki kiekvienų metų rugsėjo 1 dienos. 

61. Bendrasis skyrius sudaro bendrą Savivaldybės dokumentacijos planą, jo papildymų sąrašą, dokumentų registrų sąrašą ir teikia dokumentacijos planą derinti Marijampolės apskrities archyvui per EAIS.

62. Dokumentacijos planas rengiamas atsižvelgiant į bendruosius bylų sudarymo principus. 

63. Dokumentacijos plane nurodomi už bylų sudarymą ir sutvarkymą atsakingi struktūrinių padalinių darbuotojai. 

64. Į dokumentacijos planą įrašomos visos bylos, kurias planuojama kitais metais sudaryti ar tęsti. Jei kitais kalendoriniais metais anksčiau buvusi byla nesudaroma, jos numeris į dokumentacijos planą neįrašomas ir kitai bylai nesuteikiamas. 

         65. Savivaldybės struktūrinių padalinių dokumentacijos planus, papildymų sąrašus bei dokumentų registrų sąrašus sudaro Administracijos direktoriaus įsakymu paskirti darbuotojai.

XI. BYLŲ TVARKYMAS
66. Bylos tvarkomos praėjus vieneriems kalendoriniams metams po bylų užbaigimo.

67. Bylos tvarkomos, vadovaujantis Administracijos direktoriaus 2015 m. balandžio 16 d. įsakymu Nr. AT-357 patvirtintu Dokumentų saugojimo tvarkos aprašu. 

XII.  DOKUMENTŲ VERTĖS EKSPERTIZĖ
68. Dokumentų vertės ekspertizės, tvarkymo, apskaitos ir saugojimo klausimams nagrinėti Administracijos direktoriaus įsakymu gali būti sudaroma patariamoji dokumentų ekspertų komisija (DEK) iš struktūrinių padalinių darbuotojų ir tvirtinami DEK nuostatai. Dokumentų ekspertų komisijos posėdžiai protokoluojami.

69. Dokumentų vertės ekspertizė atliekama vadovaujantis dokumentacijos planu, bendrųjų bei specialiųjų dokumentų saugojimo terminų rodyklėmis ir teisės bei kitais norminiais aktais, kuriuose yra nurodyti dokumentų saugojimo terminai.

70. Naikinti atrinktų bylų (dokumentų) aktą ir bylų apyrašus tvirtina Administracijos direktoriaus pavaduotojas. Aktas tvirtinamas, kai tų metų ilgo ir nuolatinio saugojimo bylos nustatyta tvarka yra įrašytos į apyrašus.

XIII. SAVIVALDYBĖJE ESANČIOS INFORMACIJOS TEIKIMAS PASKELBTI INTERNETO SVETAINĖJE

71. Savivaldybės  padalinių vadovai, seniūnai ar juos pavaduojantys asmenys, valstybės tarnautojai, neįeinantys į padalinių sudėtį, atsako už savo veiklos srities informacijos pateikimą savivaldybės interneto svetainėje pagal galiojančius savivaldybės institucijų teisės aktus priskirtose srityse.
72. Savivaldybės padalinių vadovai, seniūnai ar juos pavaduojantys asmenys, valstybės tarnautojai, neįeinantys į padalinių sudėtį, atsako už savo veiklos srities informacijos pateikimą Bendrojo skyriaus inžinieriui-programuotojui, jei pagal galiojančius savivaldybės institucijų teisės aktus jiems atitinkama sritis nėra priskirta.

73. Visi už savo veiklos srities informacijos pateikimą atsakingi asmenys turi laiku, t.y. ne vėliau kaip per 7 darbo dienas (o jei kituose dokumentuose nurodytas kitoks terminas – juose nustatytu terminu), pateikti Bendrojo skyriaus inžinieriui-programuotojui elektroniniu paštu tikslią ir teisingą informaciją. Nesant galimybės informacijos pateikti elektroniniu paštu, ji pateikiama elektroninėse informacijos laikmenose Bendrojo skyriaus inžinieriui-programuotojui, ją užregistruojant registre.

Užregistruotą informaciją Bendrojo skyriaus inžinierius-programuotojas artimiausią darbo dieną skelbia savivaldybės interneto tinklalapyje.
74. Visi už savo veiklos srities informacijos pateikimą atsakingi asmenys taip pat atsako už jos tikslumą, teisingumą, suredagavimą, koregavimą ir panaikinimą 73 punkte paminėtomis priemonėmis informuodami Bendrojo skyriaus inžinierių-programuotoją.
75. Už darbo grupės (komisijos) veiklos informacijos pateikimą Bendrojo skyriaus inžinieriui-programuotojui atsakingas sudarytos darbo grupės pirmininkas arba jo paskirtas asmuo. Informacija apie darbo grupės darbo pabaigą interneto svetainėje viešinama ne trumpiau kaip 1 mėnesį nuo informacijos apie darbo pabaigą paskelbimo. Praėjus šiam terminui Bendrojo skyriaus inžinierius- programuotojas panaikina informaciją apie darbo grupę.

76. Už tarybos narių paklausimų pateikimą Bendrojo skyriaus inžinieriui-programuotojui atsakingas paklausimą teikiantis tarybos narys (-iai), o atsakymų į pateiktus paklausimus – atsakymą pateikiantis tarybos narys (-iai).

77. Asmenų ar asmenų grupių paklausimai tarybos nariams po užregistravimo Savivaldybės priimamajame yra vizuojami Administracijos direktoriaus nukreipiant juos Bendrojo skyriaus inžinieriui-programuotojui dėl paskelbimo savivaldybės interneto svetainėje. Už atsakymo pateikimą Bendrojo skyriaus inžinieriui-programuotojui atsakingas atsakymą pateikiantis tarybos narys (-iai).

XIV. BAIGIAMOSIOS NUOSTATOS

78. Už šio Tvarkos aprašo pažeidimus gali būti taikoma tarnybinė ar drausminė atsakomybė.

79. Administracijos direktoriaus įsakymu šio Tvarkos aprašo punktai gali būti keičiami, pildomi, dėstomi nauja redakcija arba pripažįstami netekusiais galios.
_______________________________


